Bryan Adams
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Bryan Adams er en kanadisk sanger, låtskriver og gitarist. Han ble stor stjerne midt på 1980-tallet med sin radiovennlige poprock og sin jordnære image med hvit T-skjorte og blå olabukse.
Biografi  Som diplomatsønn bodde han flere steder i verden før han og moren slo seg ned i Vancouver. Etter å ha spilt i flere rockeband og skrevet låter for andre artister, fikk han utgitt soloalbumene Bryan Adams (1980) og You Want It, You Got It (1981). Gjennombruddet kom med Cuts Like A Knife, (1983), som ga ham USA-hits med tittelsangen, Straight From The Heart og This Time. Adams slo gjennom i Europa 1984 med Run To You, etterfulgt av Somebody, Heaven, Summer Of '69, som alle er hentet fra Reckless (1985). Christmas Time ble en hit i Norge 1985, Heat Of The Night en hit i USA 1987. Etter at (Everything I Do) I Do It For You, fra filmen Robin Hood – Prince Of Thieves (1991), ble en av tidenes mest solgte filmlåter, strømmet hitsinglene på. De fleste var ballader: Can't Stop This Thing We Started, Please Forgive Me, Have You Ever Really Loved A Woman?, I Thought I'd Died And Gone To Heaven, The Only Thing That Looks Good On Me Is You, Let's Make A Night To Remember, I Finally Found Someone (en Oscarpris-nominert duett med Barbra Streisand), When You're Gone (en duett med Mel C fra Spice Girls), Cloud Number 9 og Here I Am. Bryan Adams fikk også stor suksess med albumene Into The Fire (1987), Waking Up The Neighbours (1991) og 18 Til I Die (1996). De neste solgte best i Storbritannia og Canada: On A Day Like Today (1998), Room Service (2004), 11 (2008), coverplata Tracks Of My Years (2014), Get Up (2015) og Shine A Light (2019). Les mer i Store norske leksikon popmusikk rock Eksterne lenker Bryan Adams